SL Uradni list Evropske unije L 100/10

UREDBA KOMISIJE (EU) 2015/603

z dne 13. aprila 2015

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 2-naftiloksiocetno kislino, acetoklor, kloropikrin, diflufenikan, flurprimidol, flutolanil in spinosad v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a), člena 18(1)(b) ter člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za acetoklor, kloropikrin, diflufenikan, flurprimidol, flutolanil in spinosad so bile določene v delu A Priloge III k Uredbi (ES) št. 396/2005. MRL za 2-naftiloksiocetno kislino v Uredbi (ES) št. 396/2005 niso določene, in ker navedena aktivna snov ni vključena v Prilogo IV k navedeni uredbi, se uporablja privzeta vrednost 0,01 mg/kg iz člena 18(1)(b) navedene uredbe.

(2) Nevključitev 2-naftiloksiocetne kisline v Prilogo I k Direktivi 91/414/EGS je določena v Izvedbeni uredbi Komisije (EU) št. 1127/2011 (2). Vse obstoječe registracije fitofarmacevtskih sredstev, ki vsebujejo aktivno snov 2-naftiloksiocetna kislina, so bile preklicane. Zato je MRL ustrezno določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(3) Nevključitev acetoklora v Prilogo I k Direktivi 91/414/EGS je določena v Izvedbeni uredbi Komisije (EU) št. 1372/2011 (3). Vse obstoječe registracije fitofarmacevtskih sredstev, ki vsebujejo aktivno snov acetoklor, so bile preklicane. V skladu s členom 17 Uredbe (ES) št. 396/2005 v povezavi s členom 14(1)(a) Uredbe bi bilo treba MRL za navedeno aktivno snov iz Priloge III črtati.

(4) Nevključitev kloropikrina v Prilogo I k Direktivi 91/414/EGS je določena v Izvedbeni uredbi Komisije (EU) št. 1381/2011 (4). Vse obstoječe registracije fitofarmacevtskih sredstev, ki vsebujejo aktivno snov kloropikrin, so bile preklicane. V skladu s členom 17 Uredbe (ES) št. 396/2005 v povezavi s členom 14(1)(a) Uredbe bi bilo treba MRL za navedeno aktivno snov iz Priloge III črtati.

(5) Za diflufenikan je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Priporočila je znižanje MRL za namizne olive, ječmenovo, ovseno, rženo in pšenično zrnje. Za drug proizvod je priporočila dvig obstoječe MRL. Ugotovila je, da v zvezi z MRL za citruse, mandeljne, orehe, pečkato sadje, koščičasto sadje, namizno in vinsko grozdje, kivi, goveje mišičje, maščevje, jetra in ledvice, ovčje mišičje, maščevje, jetra in ledvice, kozje mišičje, maščevje, jetra in ledvice ter goveje, ovčje in kozje mleko nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za jagode, rozgasto sadje, drugo drobno sadje in jagodičevje, grah (s stroki), grah (brez strokov), grah (sušen) in proseno zrnje ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(6) Nevključitev flurprimidola v Prilogo I k Direktivi 91/414/EGS je določena v Izvedbenem sklepu Komisije št. 2011/328/EU (6). Vse obstoječe registracije fitofarmacevtskih sredstev, ki vsebujejo aktivno snov flurprimidol, so bile preklicane. V skladu s členom 17 Uredbe (ES) št. 396/2005 v povezavi s členom 14(1)(a) Uredbe bi bilo treba MRL za navedeno aktivno snov iz Priloge III črtati.

(7) Za flutolanil je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (7). Predlagala je spremembo opredelitve ostankov. Priporočila je znižanje MRL za krompir. Za drug proizvod je priporočila ohranitev obstoječe MRL. Ugotovila je, da v zvezi z MRL za papriko, fižol (svež, s stroki), artičoke, svinjsko mišičje, maščevje, jetra in ledvice, goveje mišičje, maščevje, jetra in ledvice, ovčje mišičje, maščevje, jetra in ledvice, kozje mišičje, maščevje, jetra in ledvice, perutninsko mišičje, maščevje in jetra, goveje, ovčje in kozje mleko ter ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(8) Za spinosad je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (8). Priporočila je znižanje MRL za mandeljne, brazilske oreške, indijske orehe, kostanj, kokosove orehe, lešnike, makadamijo, pekane, pinjole, pistacije, orehe, jabolka, hruške, kutine, nešpljo, japonsko nešpljo, marelice, češnje, breskve, slive, kivi, česen, čebulo, šalotko, paradižnik, jajčevce, kumare, fižol (svež, s stroki), grah (svež, s stroki) in por. Za druge proizvode je priporočila ohranitev ali dvig obstoječih MRL. Ugotovila je, da v zvezi z MRL za cvetoče kapusnice, špinačo, artičoke, žitno zrnje, perutninsko mišičje, maščevje in jetra ter ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za te proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za podzemno kolerabo in repo ni na voljo nobenih informacij in da je potreben nadaljnji premislek odgovornih za obvladovanje tveganja. MRL za navedene proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005. Glede robid, malin, drugega drobnega sadja in jagodičevja, belušne zelene, koromača, svinjskega mišičja in jeter, govejega mišičja, ovčjega mišičja, maščevja in jeter, kozjega mišičja, maščevja in jeter ter perutninskega mišičja je Agencija po predložitvi mnenja iz prvega stavka predložila dodatna mnenja o MRL (9) (10) (11). Primerno je, da se navedena mnenja upoštevajo. Glede lupinarjev, ostrožnic, pasijonke in spomladanske čebule so bile po tem, ko je Agencija predložila mnenje iz prvega stavka, z Uredbo Komisije (EU) št. 293/2013 (12) CXL vključene kot MRL v Uredbo (ES) št. 396/2005. Primerno je, da se navedene MRL upoštevajo.

(9) Kar zadeva proizvode rastlinskega in živalskega izvora, za katere se ni poročalo o ustreznih registracijah ali uvoznih tolerancah na ravni Unije in za katere ni bila na voljo nobena CXL, je Agencija ugotovila, da je potreben nadaljnji premislek odgovornih za obvladovanje tveganja. Ob upoštevanju trenutnega znanstvenega in tehnološkega znanja bi bilo treba MRL za navedene proizvode določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(10) Komisija se je glede potrebe po prilagoditvi nekaterih mej določanja posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določanja.

(11) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(12) Uredbo (ES) št. 396/2005 bi bilo zato treba ustrezno spremeniti.

(13) Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(14) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(15) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(16) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili zakonito proizvedeni pred 7. decembrom 2015.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 7. decembra 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 13. aprila 2015 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Izvedbena uredba Komisije (EU) št. 1127/2011 z dne 7. novembra 2011 o neodobritvi aktivne snovi 2-naftiloksiocetna kislina v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (UL L 289, 8.11.2011, str. 26).

(3) Izvedbena uredba Komisije (EU) št. 1372/2011 z dne 21. decembra 2011 o neodobritvi aktivne snovi acetoklor v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in o spremembi Odločbe Komisije 2008/934/ES (UL L 341, 22.12.2011, str. 45).

(4) Izvedbena uredba Komisije (EU) št. 1381/2011 z dne 22. decembra 2011 o neodobritvi aktivne snovi kloropikrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in o spremembi Odločbe Komisije 2008/934/ES (UL L 343, 23.12.2011, str. 26).

(5) Evropska agencija za varnost hrane; Review of the existing maximum residue levels (MRLs) for diflufenican according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za diflufenikan v skladu s členom 12 Uredbe (ES) št. 396/2005). EFSA Journal 2013;11(6):3281 [42 str.].

(6) Izvedbeni sklep Komisije 2011/328/EU z dne 1. junija 2011 o nevključitvi flurprimidola v Prilogo I k Direktivi Sveta 91/414/EGS (UL L 153, 11.6.2011, str. 192).

(7) Evropska agencija za varnost hrane; Review of the existing maximum residue levels (MRLs) for flutolanil according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za flutolanil v skladu s členom 12 Uredbe (ES) št. 396/2005). EFSA Journal 2013;11(9):3360 [44 str.].

(8) Evropska agencija za varnost hrane; Review of the existing maximum residue levels (MRLs) for spinosad according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za spinosad v skladu s členom 12 Uredbe (ES) št. 396/2005). EFSA Journal 2012;10(3):2630 [89 str.].

(9) Evropska agencija za varnost hrane; Modification of the existing MRLs for spinosad in small fruits and berries and several commodities of animal origin (Sprememba obstoječih MRL za spinosad v drobnem sadju in jagodičevju ter nekaterih proizvodih živalskega izvora). EFSA Journal 2013; 11(11):3447 [27 str.].

(10) Evropska agencija za varnost hrane; Modification of the existing MRLs for spinosad in raspberries (Sprememba obstoječih MRL za spinosad v malinah). EFSA Journal 2012; 10(5):2751 [26 str.].

(11) Evropska agencija za varnost hrane; Modification of the existing MRLs for spinosad in celery, fennel, raspberries and blackberries (Sprememba obstoječih MRL za spinosad v belušni zeleni, koromaču, malinah in robidah). EFSA Journal 2012;10(6):2770 [27 str.].

(12) Uredba Komisije (EU) št. 293/2013 z dne 20. marca 2013 o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za emamektin benzoat, etofenproks, etoksazol, flutriafol, glifosat, fosmet, piraklostrobin, spinosad in spirotetramat v ali na nekaterih proizvodih (UL L 96, 5.4.2013, str. 1).